  Анжелика Тихонова корреспондент Удмуртиын Бадӟым удмурт диктантлы йылпумъянъёс лэсьтӥзы. Туэ тямысэтӥзэ ортчем ужрадэ элькунысьтымы, бускель улосвылъёсысь но кунгож сьӧрысь 2 сюрслэсь ятыр адями пыриськиз. Диктантэз 100 баллы 18 адями гожтӥз. Со сярысь ужрадэз радъясьёс «ВКонтакте» мерлыко вотэсысь огинын иворто. Вуэм ужъёсты толэзь ӵоже эскеризы. Эскерисьёслэн верамзыя, котьку сямен сложной предложениосты гожтонын шуг-секытъёс кылдо - запятой, тире пуктонъя янгышъёс пумисько. Со сяна «ь» яке «ъ» пуктон ласянь шугъясько. Туэ диктант гожтыны 100-лэсь трос площадкаос юнматэмын вал. Ужрадэ нырысьсэ Москваысь удмуртъёс пыриськизы. Диктант гожтӥсьёс пӧлысь 33 процентэз 35-60 аресъемъёс вал. Тужгес арлыдоез - Кияса ёросысь 92 аресъем улӥсь. 90-лэсь трос балл люкам адямиослы сертификатъёс басьтон понна Йӧскалык политикая министерствое вазиськоно. Сертификатъёс 1-тӥ инвожоосыен сётъялозы. Баллъёсты радъясьёслэн  пырыса тодыны луоз. Вуоно арын ужрад элькунмылэн кунлыкезлы 100 ар тырмонлы сӥземын луоз. Диктант сяна, шаермылэн историезъя юанъёс но дасялозы. Кыӵе амалэн соос радъяськозы, али малпасько на. Тодэ вайытом, туэ диктант Театрлэн арезлы сӥземын вал. Диктантлы текстэз йӧскалык театрысь артист, кутскись драматург Алексей Котков гожтӥз.  Тегъёс: Ижкар Удмуртия удмуртъёс Бадӟымудмуртдиктант йӧскалыкполитикаяминистерство  